斸葛行
作者：洪咨夔
朝代：宋

paragraphs: 晨雞未號霜塞塗，前村後村遞招呼。
長鑱短篝采葛去，冰滿髯鬢風無襦。
頻年米賤置不問，高藤稠葉青扶疎。
但聞酒渴欲吞海，一片兩片甘於酥。
山深土厚雨露足，造物巧爲凶年儲。
紙錢掛樹跪致祝，地媼發閟何其都。
初疑大澤龍蛇蟄，又疑京觀鯨鯢屠。
防風氏骨碩且大，母陀羅臂脩而腴。
赬肩下山日未晡，候門迎路讙妻孥。
松明燃火塼地爐，且削且搗投冰壺。
細如桄榔滑如菰，白如人面柔如膚。
和以粉米隨所須，餠餌其精飯其粗。
潦田不收野草枯，饑虎藉此猶能驅。
蕨萁札耳皆可糈，征自葛始功莫逾。
小兒媚竈愁眉舒，大兒捧盎還嗟吁。
青青之麥何時鬚，長葛盡矣吾誰餔。
嗚呼富青州，黄承事，古人有，今人無。
醉摩便腹視餓夫，以腹揣腹心安乎。